**ZÁPIS**

**z prípravných trhových konzultácií v rámci prípravy verejného obstarávania**

**Názov predmetu zákazky: Archivačné služby**

Dátum konania: 16.12.2021 od 10.00 do 11.00 hod.

 16.12.2021 od 12.30 do 13.30 hod.

PTK sa zúčastnili 2 účastníci, PTK sa konali formou online konzultácie s vyhotovením záznamu.

**Opis predmetu zákazky**

1. Považuje účastník PTK dokument (Príloha č. 3 - Predmet zákazky), ktorý poskytol verejný obstarávateľ, za dostatočný, určitý a zrozumiteľný z pohľadu jednoznačného definovania predmetu zákazky, požiadaviek na predmet zákazky a zabezpečenia čestnej hospodárskej súťaže, ktorý bude umožňovať predloženie kvalifikovanej ponuky?

Ak nie, prosím, uveďte dôvody a návrhy na doplnenie opisu predmetu zákazky, resp. identifikovanie prekážok, pre ktoré na základe poskytnutého opisu nie je možné predložiť kvalifikovanú ponuku.

*Účastníci PTK sa zhodli, že by pre porovnanie by bolo dobré naceniť aj alternatívu úplného prevzatia archivačných záznamov do správy spoločnosti, ktorá sa zaoberá archivačnými službami. Do opisu by bolo potrebné zapracovať podrobnosti o súčasných centrálnych registratúrnych strediskách (CRS)- aké množstvá registratúrnych záznamov sa na jednotlivých CRS nachádzajú, ako blízko sa dá parkovať, či je tam výťah, na akom poschodí sa nachádza. Verejný obstarávateľ by mal zvážiť, akým spôsobom bude odovzdávať novému dodávateľovi registratúrne záznamy (RZ). Sú 2 možnosti –*

1. *Nový dodávateľ prevezme RZ na základe súčasného zoznamu dokumentov a za prípadné chýbajúce RZ z minulosti nezodpovedá. Zodpovedá len za nové RZ, ktoré prevezme počas svojho pôsobenia (lacnejšie riešenie).*
2. *Nový dodávateľ prevezme RZ s evidenciou a kontrolou každého RZ a zodpovedá za prevzaté RZ v minulosti i súčasnosti.*

2. Aké iné informácie/dokumenty nad rámec poskytnutých dokumentov potrebuje hospodársky subjekt vedieť a poznať pre riadne ocenenie predmetu zákazky?

*Účastníci PTK identifikovali, že potrebujú vedieť v akom formáte dostanú zoznamy k jednotlivým RZ. Na základe toho môžu zistiť prácnosť pripájania k ich súčasnému informačnému systému.*

3. Identifikovali ste nejakú časť alebo informáciu v podkladoch, ktorá by Vám bezdôvodne bránila v účasti alebo túto účasť neprimerane sťažila?

Ak áno, uveďte ktorá časť to je a ako ju navrhujete upraviť.

*Účastníci PTK nič také neidentifikovali.*

4. Sú podľa názoru účastníka PTK v dostatočnej miere a rozsahu identifikované aktivity v rámci prílohy č. 3 „Predmet zákazky“ pre takýto typ zákazky?

*Účastníci PTK považujú rozsah identifikovaných aktivít za dostatočný, ak budú doplnené informácie z bodu 1 a 2.*

5. Vedel by hospodársky subjekt plniť (poskytnúť) predmet zákazky sám, alebo by musel/preferoval využitie subdodávateľov, resp. by vytvoril skupinu dodávateľov?

*Účastníci PTK by plnili predmet zákazky svojimi kapacitami, jeden z účastníkov PTK by využil skartačné služby subdodávateľsky.*

**Podmienky účasti**

6. Aké podmienky účasti technickej alebo odbornej spôsobilosti by bolo vhodné určiť? Verejný obstarávateľ zvažuje uplatnenie podmienky účasti podľa § 34 ods. 1 písm. a) zákona o verejnom obstarávaní. Aké typy zmlúv (referencií) by mal verejný obstarávateľ vyžadovať a za aké obdobie predchádzajúce vyhláseniu verejného obstarávania?

*Účastníci PTK navrhujú požadovať certifikát riadenia kvality a bezpečnosti informácií. Referencie za 3 roky v oblasti správy registratúry vo výške podľa PHZ považujú za primerané. Požadovanie zákazky v oblasti správy registratúry z verejného sektora považujú za zbytočný a diskriminačný, nakoľko proces správy registratúry je rovnaký ako pri komerčných subjektoch. Naopak, komerčné subjekty častokrát vyžadujú sprísnené podmienky na rozdiel od verejných obstarávateľov.*

7. V prípade, ak by verejný obstarávateľ uvažoval o aplikovaní podmienky účasti technickej alebo odbornej spôsobilosti podľa § 34 ods. 1 písm. g) zákona o verejnom obstarávaní, t. j. predložiť údaje o vzdelaní a odbornej praxi alebo o odbornej kvalifikácií osôb určených na plnenie zmluvy alebo riadiacich zamestnancov, je počet 8 expertov na plnenie predmetu zákazky primeraný? Je definícia experta k tejto zákazke dostatočná?

Expert – minimálne stredné odborné vzdelanie, certifikát správcu registratúry, minimálne 5-ročná prax v odbore.

Akého iného experta by ste navrhli?

*Účastníci PTK navrhujú ako dostatočnú podmienku požadovať 1 experta s uvedenou odbornou spôsobilosťou.*

8. V prípade, ak by verejný obstarávateľ uvažoval o aplikovaní podmienky účasti technickej alebo odbornej spôsobilosti podľa § 34 ods. 1 písm. j) zákona o verejnom obstarávaní, t. j. údajmi o technickom vybavení, ktoré má uchádzač k dispozícií na poskytnutie služby, je požiadavka na vlastný certifikovaný program pre správu registratúry a vybavenie stredísk minimálne 8 ks vlastnej výpočtovej techniky na evidenciu záznamov a rýchle vyhľadávanie primeraná?

Aké iné technické vybavenie by ste odporučili?

*Účastníci PTK to považujú za primerané, odporúčajú zahrnúť aj mobilné telefóny pre pracovníkov CRS.*

**Kritéria vyhodnotenia ponúk**

 9. V prípade, ak by verejný obstarávateľ uvažoval o aplikovaní iného kritéria na vyhodnotenie ponúk ako je najnižšia cena, aké iné kritérium odlišné od ceny považujete za vhodné / primerané?

10. Ak by boli uplatnené aj kritéria ako najnižšia cena, akú váhovosť jednotlivých kritérií navrhujete?

*Účastníci PTK nemajú iné skúsenosti ako s kritériom najnižšia cena.*

**Spoločensky zodpovedné verejné obstarávanie**

11. Verejný obstarávateľ sa pri verejných obstarávaniach snaží o realizovanie spoločensky zodpovedných verejných obstarávaní, čo znamená, že z realizácie plnenia obstarávaných tovarov, služieb a stavebných prác „profituje“ nielen samotný verejný obstarávateľ, ale celá spoločnosť. V praxi môže ísť napríklad o požiadavky na zamestnávanie znevýhodnených uchádzačov o zamestnanie, zamestnancov so zdravotným postihnutím, požiadavky na riešenia šetrné k životnému prostrediu, a pod.

Ak by verejný obstarávateľ vyžadoval v rámci pripravovaného verejného obstarávania napríklad zamestnávanie znevýhodnených uchádzačov o zamestnanie alebo osôb so zdravotným postihnutím, vedeli by ste splniť takúto požiadavku?

12. Aké iné sociálne, resp. environmentálne, resp. iné hľadisko spoločensky zodpovedného verejného obstarávania by ste považovali za vhodné / primerané?

*Účastníci PTK navrhli zahrnúť do zákazky ekologické likvidovanie odpadu. Zamestnanie znevýhodnených uchádzačov si vedia predstaviť iba vo vlastných priestoroch, v priestoroch verejného obstarávateľa musí byť kvalifikovaná osoba.*

**Poistenie zodpovednosti**

13. Máte poistenie zodpovednosti na predmet podnikania? Ak áno, v akej výške máte toto zodpovednostné poistenie?

*Účastníci PTK majú poistenie presahujúce 5 mil. EUR.*

**Zábezpeka**

14. Verejný obstarávateľ má úmysel eliminovať špekulatívne ponuky. Preto zvažuje požadovať zábezpeku za ponuku v zmysle § 46 zákona o verejnom obstarávaní. Akú výšku zábezpeky považujete za akceptovateľnú?

*Účastníci PTK nepovažujú zábezpeku v zákonnom limite za obmedzujúcu.*

**Predpokladaná hodnota zákazky**

15 Aká je Vami odhadovaná cena za predmet zákazky (t. j. v zmysle vyššie uvedeného za predmet zákazky)? Aké informácie, nad rámec poskytnutých podkladov, potrebujete pre riadne nacenenie predmetu zákazky? Aké riziká, neistoty ste započítali do odhadovanej ceny? Má zmysel uplatniť elektronickú aukciu, je možné očakávať, že hospodárke subjekty budú ďalej znižovať cenu za predmetom zákazky smerom nadol pri uplatnení tohto inštitútu?

*Účastníci PTK nacenia cenu v prieskume PHZ po doplnení všetkých požadovaných informácií z bodu 1 a 2. Jeden z účastníkov PTK bol za elektronickú aukciu, druhý bol proti.*

**Iné**

16. S akými najčastejšími prekážkami / ťažkosťami ste sa doteraz pri realizácii totožného / porovnateľného predmetu plánovanej zákazky stretli a ako ste sa s nimi vysporiadali?

*Jeden účastníci PTK uviedol, že zákazník im odovzdal 2 x vyššie množstvo archívnych záznamov ako predpokladal. Preto je dobré overiť skutočné množstvá archívnych záznamov.*

Záver: Vykonané prípravné trhové konzultácie splnili svoj účel, verejnému obstarávateľovi objasnili otázky k pripravovanému verejnému obstarávaniu.

Ing. Adriana Ondríková

 manažér verejných obstarávaní